text:
Cuarnap: Il flum Nadison
Home Trois Troi Furlan Seste tape Cuarnap Foto 1
Montemaggiore - Rifugio A.N.A.
Località attraversate
I anzians a contin "... intes gnots che si cjatin lis striis, tra la joibe e il vinars, "lis Aganis" (o lis Štrihje, intal dialet locâl, lis striis de aghe) a vegnin de val de Tor, unidis a chês des Vals de Cjargne, e si cjatin cun chês de Val dalCuarnap: insiemi a van bande la val dal Nadison, mete dal incuintri pai lôr rituâi.
A svolin altis intal cîl, clamantsi une cun chê altre, e fasint cu lis lôr scovis rumôrs simii al aiar. Rumôrs che tu puedis sintî, piçul gno, dome dongje de cape dal cjamin. No tu puedis lâ fûr di cjase dopo il sun des cjampanis de sere: "lis Aganis" a vegnin jù a gafâ i fruts disubidients par puartâju in don aes striis de Val dal Nadison."
Steme comunâl
di Taipane
Montemaggiore - Rifugio A.N.A.
Località attraversate
Steme comunâl
di Taipane
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


c: text/html

text:
Ordenadôr personâl
Un ordenadôr personâl (o ben personal computer, doprant il tiermin inglês) al è un ordenadôr che al è pensât apueste par l'ûs di bande di un singul utent, pluitost che di un grop di utents. Une volte, par indicâ cheste funzion si preferive la peraule micro ordenadôr.
Carateristichis[cambie | modifiche il codiç]
L'ordenadôr personâl al è dispès metût in confront cun i mainframe, ven a stâi ordenadôrs a cui a acedin plui utents diviers par mieç di terminâi remots. Vuê cun cheste espression si intindin in gjenar ducj chei ordenadôrs destinâts a utents normâi, piçui uficis; ogni tant la si dopre ancje par riferîsi dome a lis machinis "IBM compatibilis". La aziende americane IBM e fo difat la prime a doprâ la peraule pai siei prodots, par diferenziâju di chei de concorince, che no jerin tant espandibii: in cheste ultime definizion no son tirâts dentri ancje i ordenadôrs Macintosh de Apple.
Storie[cambie | modifiche il codiç]
Components[cambie | modifiche il codiç]
- hardware
- software
- la schede mari
- la CPU
- la memorie RAM
- il BIOS
- l'hard disk (disc dûr)
- la schede video
- la schede audio
- la schede di rêt
- il drive dal discut floppy
- il letôr CD o letôr DVD
A chescj van zontâts i dispositîfs pe interazion cul esterni:
Dutis chestis listis a son inzornadis di continui, par il miorament de tecnologjie; za al dì di vuê, par esempli, i discuts floppy a stan diventant simpri mancul pandûts tai ordenadôrs personâi.

robotstxt: allowed

filter: keep


text:
Glesie Furlane – Comun di Basilian – Grop amîs di pre Toni
Ricuart di pre Toni Beline tal 12m aniversari de muart
Ancje chest an il “Comun di Basilian”, “Glesie Furlane” e il “Grop amîs di pre Toni”, in continuitât cun ce che al è stât fat tai agns passâts, a intindin onorâ la memorie di pre Toni Beline tal 12m aniversari de muart.
Par mantignî simpri vîf il so ricuart, e par continuâ a pandi il straordenari patrimoni di fede, di umanitât, di sapience, di culture e di profezie che nus à lassât in ereditât, a son stâts programâts e metûts adun moments di preiere, di incuintri e di riflession par cognossi simpri miôr lui e l’atualitât dal so pinsîr.
Visepente
Martars ai 23 Avrîl 2019
Aes 18.30 – Plêf di Sante Marie Assunte
Messe par pre Toni
Finide Messe, visite tal cimitieri par preâ lì se sô tombe.
Par cure di: Plêf di Sante Marie Assunte e Grop amîs di pre Toni. Visepente
Sabide ai 27 di Avrîl dal 2019
Aes 15.30 – Lì dal cjamp di balon in vie Friûl 3e Cjaminade libare “Pai trois di pre Toni” pe stradis di cjamp di Visepente. Dilunc la strade si fasaran leturis gjavadis da lis oparis di pre Toni e cjantis dal repertori religiôs furlan. A la fin de cjaminade intal
curtîl de canoniche al sarà un moment dedicât ai fruts (e no dome).
Par cure dal Grop amîs di pre Toni.
Vençon Domenie ai 28 Avrîl dal 2019
Aes 16.00 – Sale Patriarcje Bertrant
Il gjornalist Roberto Pensa al presentarà il libri di pre Antoni “Un timp di passion pe nestre glesie”
publicât di Glesie Furlane pe “Opera Omnia”.
Aes 17.00 – Plêf di Sant Andree Apuestul
Messe par pre Antoni
Par cure di Glesie Furlane
Basilian Joibe ai 16 di Mai 2019
Aes 20.30 – Biblioteche Civiche “Pre Toni Beline”
2e Cunvigne “Pre Toni al vîf” par ricuardâ il pinsîr e l'opare di pre Toni Beline.
“Pre Toni: vite e vore di un om marcât dal dolôr”
Il dolôr e la malatie a àn marcade e condizionade fin da pît la vite di pre Toni. Nol à mai molât e al à cirût di vivi cun sapience e cun fede chel mâl fisic e morâl che ducj, prin o dopo, nus tocje. A son peraulis sôs:
“Ancje tai moments plui grivis no ai molât di lavorâ, di lei, di pensâ, di scrivi. La malatie mi à obleât a fermâmi e il fermâmi mi à obleât a lâ in sot inte mê anime”. Dut chest i à dade une sensibilitât uniche par
svicinâ il cûr da la int e par scrivi lis paginis straordenaris che nus à lassât.
A intervignaran:
• Franco Fabbro: professôr ordenari di Neuropsichiatrie Infantîl de Universitât dal Friûl,
• Don Federico Grosso: docent di Teologjie Fondamentâl e diretôr dal Istitût Superiôr di Sciencis
Religjosis Sants Ermacure e Fortunât,
• Guido Sut: diretôr didatic.
Par cure di: Comun di Basilian, Grop amîs di pre Toni. Cu la poie di Glesie Furlane e de Societât Filologjiche Furlane che e à metût l’event inte Setemane de Culture Furlane 2019.


text:
“La idee e je di un privât – al conte Paolo Cucchiaro, President dal Cosint – che al à domandât un spazi in locazion par realizâ un centri radiologjic. Il Cosint, esaminade la richieste e viodût che la iniziative e jere compatibile cu lis normis urbanistichis de zone D1 di Damâr, tignint cont dal gjenar di servizi pe popolazion e considerât il discors ocupazionâl che a plen funzionament al rivarà a 15 unitâts, al à decidût di dâi in locazion un locâl. Cheste sielte e je za stade fate cun altris ativitâts (intai imobii dal consorzi si contin cirche 550 unitâts lavorativis). La ativitât e varès di partî in Primevere; a vuê, cui che al propon la iniziative al è daûr a completâ i locâi otignûts al grês (riscjaldament, iluminazion, servizis e v.i.).
Cun ogni probabilitât, il privât al cirarà di cjatâ une colaborazion cu la Aziende Sanitarie n. 3 indulà che al moment, par chel che al rivuarde i esams diagnostics di risonance magnetiche totâl (Total Body), si dopre un servizi mobil che al compuarte timps luncs di spiete. Di tant timp la popolazion cjargnele e spiete che la ASS 3 si indoti finalmentri di une struture fisse. Il probleme al è propit achì. Une tindince di pinsîr e puarte a considerâ la realizazion de risonance privade – che e à prin di dut di jessi autorizade de Regjon e dopo e pues vê une convenzion cu la aziende sanitarie – tant che la muart de risonance publiche: pinsîr legjitim ma seontri me no coret. Personalmentri, o pensi che tal moment che si rivàs a vê dutis dôs lis struturis, si miorarès il servizi, sigurementri cuntune riduzion dai timps di spiete e – parcè no – ancje dai coscj. Conferme di chest e podarès vignî de stesse Direzion de Aziende Sanitarie.”
O vin sintude ancje la dotore Cristiana Gallizia che nus à fat chest resonament: “Tra Cjargne, Glemonàs e Tarvisian o sin plui di 70 mil abitants. Ogni an a ’nt pierdìn cirche 400 (mortalitât di popolazion aromai anziane, sbassâsi des nassitis…), ancje se a vegnin al mont tal ospedâl di Tumieç plui di 500 fruts ad an, la maiorance residents fûr dal teritori de aziende sanitarie n.3. Lis diviersis struturis radiologjichis privadis inte Regjon no son saturis, a àn capacitâts ricetivis abondantis. L’ospedâl di Tumieç al eroghe diviersis prestazions radiologjichis dentri i timps massims proviodûts de norme regjonâl e lis richiestis urgjents a vegnin fatis in timps curts. Parcè, alore, une gnove struture a Damâr? Il privât che al investìs isal pardabon cussì sproviodût di no considerâ che il bacin virtuâl di utence nol permetarà di vuadagnâ ce che al baste par mantignîsi? Isal pussibil che al puedi instalâ la ‘famose’ risonance magnetiche che la Regjon e à dineât di comprâi ae Aziende? No soi personalmentri cuintri il privât ma mi somee che il business-plan di chest al sedi pôc sostignibil, a mancul che no sedi une ipotetiche sucessive convenzion cul sisteme Sanitari Regjonâl. Il timp nus fasarà viodi cemût che a laran lis robis, ma purtrop al podarès jessi masse tart pal doman dal nestri ospedâl che al podarès viodi il so servizi di radiologjie depotenziât intal timp, a favôr di une struture privade. Si podarès tratâ dal prin pas viers une sopression e un spostament a val dai servizis che a zontaressin un altri dam a la int che e vîf in mont. ”
✒ Marta Vezzi
Novitâts sanitariis a Damâr. Si scree un centri radiologjic privât............
“La idee e je di un privât – al conte Paolo Cucchiaro, President dal Cosint – che al à domandât un spazi in locazion par realizâ un centri radiologjic. Il Cosint, esaminade la richieste e viodût che la iniziative e jere compatibile cu lis normis urbanistichis de zone D1 di Damâr, tignint cont dal gjenar di servizi pe popolazion e considerât il discors ocupazionâl che a plen funzionament al rivarà a 15 unitâts, al à decidût di dâi in locazion un locâl. Cheste sielte e je za stade fate cun altris ativitâts (intai imobii dal consorzi si contin cirche 550 unitâts lavorativis). La ativitât e varès di partî in Primevere; a vuê, cui che al propon la iniziative al è daûr a completâ i locâi otignûts al grês (riscjaldament, iluminazion, servizis e v.i.).


text:
#02 – Il mus e il purcit Un purcit a si vantave Viers il mus il tratament, Che il paron par lui doprave In creance e sintiment Bevaron a la matine Bevaron misdì e sere, E in forme tant ninine Cocolât fûr di maniere Chest purcit sa le gjoldeve Intal cjoli a cûl il mus, il paron mi da la [...]
Tag: Potonzio
#13 – Fieste di Primevere Sint chês cjampanis dongje lontanis trop che piturin poesie dal cîl, cul svol des sisilis tiessin contentis le vite che torne a slargjâ il mantîl Di là sù il soreli cun gracie di pari, consegne par man primevere al lunari Dulintor le nature cjame colôr, ogni plante dal butul passe a la flôr E il [...]
#01 – Rosis di mari Le viodevi ogni matine in corot vistude a neri, cul macet di rosis frescjis di puartâ tal cimitieri No le viôt plui a passâ, e à volût restà là jù, sot chê crôs tant lagrimade di chel puar unic fi Il Signôr di cûr i à dât ce che tant veve volût, dongje lui te [...]


text:
Cristianesim
Il Cristianesim al è une religjon monoteistiche basade sore la vite e i insegnaments di Gesù di Nazareth, cjapade sù dai siei prins fidêi in tal Gnûf Testament. E je la plui grant religjon dal mont, cun pressapôc 2,1 miliarts di fidêi, un tierç da la popolazion dal mont. E spartìs cul Ebraisim i libris da la Torah (cjapade dentri il Vieri Testament), e par chest e je a voltis clamade religjon abramitiche. Il Cristianesim al cjape dentri tantis tradizions religjosis che e cambiin une vore cun la culture, e tantis diviersis glesiis e setis. Di solit e je divise in trê ramaçs principâls, plui altris.
- Catolicisim (difondude soredut tai paîs di culture latine in Europe, tes Americhis e in Australie).
- Ortodossie(difondude soredut tai paîs dal Est Europe)
- Protestantesim o Evangjelisim (dividût in glesiis nazionâls e di pinzîr scu Valdisim, Metodisime, Luteranisim, anglicanisim, Pentecostalisim).
- Altris confessions come Glesie di Crist, Testemonis di Jeova, Mormons.
Cierts ramaçs a no son grups uniforms.
Difusion[cambie | modifiche il codiç]
Secont i dâts plui recents, il Cristianesim al è la religjon plui difondude tal mont, cun 2 miliarts e cent milions di praticants, dividûts in:
- 1,1 miliarts di catolics
- 510 milions di protestants (in diviers grups)
- 216 milions di ortodòs
- 158 milions d'indipendents (no leâts a lis grandis corintis)
- 31,7 milions che a fasin part di altris grups.


text:
Al jere une volte un Re che si clamave Tite e al veve une cjavre che e cagave bêçs.
Il Re al viveve tal cjistiel di Buri e al jere bon come il pan. Tite al veve dôs fiis, Olimpie e Anute. Olimpie, la plui grande, e jere gruesse, brute e triste come l’asêt. La plui piçule, secje come un stec, ma biele e buine, tant di fâsi comandâ di sô sûr.
Une dì, il strion di Manzan, invidiôs, al veve stramudât cuntun incjantesim, un gjat intune bestie orende: cuatri voi, doi denant e doi daûr, i dincj a spice, curtis tal puest da lis sgrifis, nûf codis.
Cun di plui al jere grant come lis culinis di Buri.
In cuatri e cuatri vot, il gjat al veve sdrumât il cjistiel e al veve glotût interie le cjavre.
Dopo chê disgracie, Olimpie, viodint il pari disperât, e decît di lâ a cjoli le cjavre.
Rivade a Manzan e viôt il gjat che al duar, e cjate la puarte dal cjistiel vierte e, maraveade, e jentre.
Il strion, biel come il soreli, la ferme e i dîs: «Mandi Olimpie. Ti plasarès deventâ bielissime e plene di bêçs? E baste che tu deventis la mê nuvice!»
«Ma… pardabon?» i rispuint Olimpie «Sigûr che ti sposi!»
E cussì la fantate e jere restade tal cjistiel.
Rivade chê gnove, Re Tite si inmale par il displasê.
Anute, par amôr di so pari, e va ancje jê a cirî di cjoli la cjavre ancje se no à nissune sperance.
Il strion, cu la sô bielece, al prove a freâle, ma Anute, ofindude, i rispuint di no.
E cussì al torne a cjapâ il so aspiet oribil e, rabiôs come un madrac, al comande al gjat di copâle.
Ma Anute, svelte, e tire fûr une surisute che e veve platât inte sachete. E cussì il gjat si piert vie a zuiâ e si dismentee di Anute.
Il strion, rabiôs come un grivon, al menace Anute di stramudâle intune gjaline e jê i rispuint: «Ce scjars che tu sês! Prove a fâmi deventâ un cjan grant come une montagne, se tu rivis!»
Il strion, stiçât, la scolte e la cambie in un cjan paurôs di fâ tramâ.
Viodint chê bestie, il gjat da pôre al caghe fûr la cjavre. A chest pont Anute e mangje il strion un toc a la volte.
Muart il strion, ducj i incjantesims a sparissin: il gjat al torne normâl, Olimpie e torne brute ma buine e Anute e torne come prime.
Tornât al cjistiel cul gjat e le cjavre, il Re Tite al vuarìs e ducj a tornin a vivi contents come Paschis.
di 3A e 3B – Scuele Medie di Buri
(Francesca Cignola, Francesco Basso,
Pop Bogdan, Lamberto Frosutto,
Nicolas Iurlaro, Arjiol Murati,
Chiara Pietropaolo)
#171


text:
Cuant che si à iniment la figure di Achille Tellini par chei – no tancj – che lu cognossin al è avonde sempliç insuazâ la sô figure tal contest de ete là che al à vivût, preseâ la sô ativitât di naturalist (soredut, ma no dome, gjeolic), amirâ la grande capacitât di lavôr tal cjapâ sù documents che si riferissin aes tradizions popolârs, fintremai no dâsi tant di maravee pe sô ferbinte azion par promovi la lenghe internazionâl ausiliarie esperanto. Ducj cjamps dal savê o de pratiche culturâl plui o mancul “comprensibii” tal panorame inteletuâl a cjaval dal XIX e dal XX secul: il ritrat di un inteletuâl, che al va daûr de scuele di pinsîr positiviste, cuntun grant interès par un mont pacjific e inviât su la strade dal progrès.
MATETÂT O PROFEZIE?_ Chel che a plui di cualchidun, ancje te ete li che al à vivût, i è someât invezit une matetât al è stât il so pinsîr di une diviersitât radicâl, di ordin nazionâl, tra Friûl e Italie, che al à cjapât la strade di un “panladinisim” no dome linguistic e culturâl, ma politic: la idee duncje di une “Patrie Ladine” che e cjapàs dentri lis trê sezions ladinis dai Grisons, de Ladinie centrâl e dal Friûl.
Idee cence sucès e cence fîs, almancul in linie drete, e nol podeve che jessi cussì stant la ete di fier e di fûc li che e je stade semenade e l’isolament di Tellini dal mont politic e culturâl (e dal Friûl ancje fisic, considerant che al viveve a Bologne).
Ma fevelâ di matetât al pare vie dal biel principi parfin la idee che la teorie teliniane e fos invezit la rispueste razionâl di un inteletuâl rigorôs, ancje se astrat des fuarcis sociâls e politichis e cuntune formazion par cierts aspiets di une ete passade, a di une grande domande che e vignive di une grande tragjedie, la prime vuere mondiâl: – “Cuâl isal il puest dal Friûl in chest panorame fiscât, cuntune umanitât scunide, e confusionade sul avignî?”
Par cetancj la rispueste e jere, e e je: “In Italie, jessint il Friûl in dut e par dut Italie”, anzit la sô “fedele sentinella ai confini orientali”, “l’antemurale della civiltà latina”. Altris a jerin pal plui interessâts a movisi sul plan dai interès di classe: par chescj Italie, Friûl, Austrie e vie indenant cu la cuestion leade des nazions o nazionalitâts, a rapresentavin nons, conflits no reâi che no vevin di interessâ lis classis popolârs, che invezit a vevin di indreçâsi dome che ae rivoluzion (ancje se une teorie mancul licuidatorie dal fat nazionâl e esist, di divignince leniniane, e no mancjin vôs tal moviment operari ancje furlan che a àn une sensibilitât diferente).
LA DIVIERSITÂT FURLANE_ Ma e esisteve ancje, par cui che nol rivave a dismenteâsi des carateristichis distintivis dal Friûl, une posizion ideologjiche di part de borghesie furlane che e cirive di salvâ il lat e la cite ven a stâi il nazionalisim talian e la considerazion pe diviersitât furlane. La identitât furlane e sarès cussì, pai sostenidôrs di cheste teorie, il spieli de funzion storiche a pro de Italie dal Friûl; une funzion che e je difensive tai moments bruts, ofensive tai moments di espansion come che al è chel dopo de prime vuere mondiâl. I furlans in sostance, cu la lôr culture e la lôr lenghe, a saressin chel che a son, e a varessin di vê une grande braure, par vie che a son i plui savints difensôrs de talianitât (daûr de ecuazion “imperi roman=latinitât=talianitât”) e i plui bulos tal snazionalizâ todescs e slovens. Duncje une funzion militâr o li dongje.
Cheste ideologjie che o podìn clamâle “de grande e de piçule patrie” e à une lungje storie , cun inteletuâi di valôr, pal plui une vore conservadôrs e sôs istituzions: si podarès dî cuntune cierte sigurece che la Filologjiche tal 1919 e ven fondade in buine part su chestis coordenadis ideâls.
UNE NAZION IN NUCE_ Tellini al cjape in considerazion chescj mûts di viodi il Friûl e nol reste convint. No lu convinç soredut la idee di un patriotisim secondari e derivât e la funzion militâr che a ‘ndi diven. Al scrîf: “Un popul al forme une nazion cuant che al abite un teritori limitât, al à comuns tradizions, costumancis, storie, leçs, lenghe, leterature, al à analogo sentiment morâl e gust artistic, al è solidâl tai dolôrs e tai gaudios e al tint a un scopo istès” e par lui chestis carateristichis, platadis de situazion dal moment, che e je il risultât di injustiziis storichis, a son lis carateristichis de nazion ladine; e “al è sucedût te ultime vuere di sterminio che ladins a combatessin cuintri ladins” par causis che nissune di lôr e jere la sô. Ma alore, propite par slontanâ il pericul di une gnove vuere mortifare, la presince, framieç di stâts agressîfs, di une tiere biele, plene di risorsis naturâls e turistichis, cuntune sô identitât nazionâl diferente, e pues fâ in maniere che “la Europe (se noaltris o savarìn cultivâ oportunamentri la idee) e cjati convenient creâ une Ladinie neutrâl”, une sorte di “prolungjament de Svizare (che e à vût une funzion cussì benefiche, come un oasi di pâs e di caritât fraterne in mieç da la Europe in flamis)”.
Daûr di cheste impostazion si sint il revoc di riflessions che dentri dal mont gjermanic, soredut austriac, a ricognossevin, ancje in maniere politichementri orientade, la esistence di une nazionalitât ladine, e al è ancje clâr il riferiment ae Svuizare, tiere democratiche, libare e neutrâl che e viodeve cressi il sintiment dai Romançs di no volê considerâsi ni Talians ni Todescs.
Ma la diference, e no di pôc, e je che Tellini al è dal dut lontan di ogni simpatie austrofile (dal rest l’imperi asburgjic al è lât in fas) e che al viôt la rispueste aes sôs domandis intune dimension panladine e intune prospetive che e viôt la “Ladinie neutrâl” tant che sogjet di dirit internazionâl.
LA CUESTION LADINE_ Al è tal Istât dal ‘14 che Tellini al visite il Cumieli, Cortine, Fodom e il Cjadovri e in chê volte al tache il so “interessament ardent a la cuestion ladine e romance” ma si pues dî che la formulazion plene dal so program politic si à tor dal 1921 cul nassi de riviste “Patrje Ladine”. Al è ancje l’an de scomuniche de Filologjiche che tal congrès di S.Denêl e fâs tiere brusade ator di lui, che pûr al jere stât un dai siei fondadôrs; dal rest come che al marche Chiurlo, un dai plui ecuilibrâts sorestants de Filologjiche: “la posizion di Tellini e da cuintri in maniere direte ae nestre”.
Di chel an e fin ae strente dal Fassisim si svilupe la ativitât teliniane, impressionante considerant l’isolament e lis fuarcis di un om cuasi bessôl: in plui dal gjornâl, contats cun sociis e inteletuâi sedi dai Grisons, che de Ladinie centrâl; partecipazion a incuintris di Grisonês che a jerin a stâ a Firenze; publicazions di documents e apei; organizazion di caravanis pai zovins furlans par visitâ lis valadis ladinis; ideazion di une bandiere panladine; traduzion e publicazion di poesiis e materiâl lessicografic ladin. Fintremai la redazion di trê librets scolastics, che po a vignaran blocâts za pronts pe stampe, titulâts “La Ladinia” là che si devin esemplis di tescj e traduzions intes varietâts ladinis centrâls : Val di Non, Gardene, Fasse, Badie, Fodom, Cortine e Cumieli.
Une ereditât lontane di cheste ativitât, daspò de ditature, de vuere e de muart dal nestri, e restarà tai agns cui incuintris periodics interladins, pûr cence vê la radicalitât di impostazion di Tellini. La radicalitât e la schene drete di un om che te ultime publicazion, une gramatiche di esperanto pai ladins furlans, dal 1935, tal biel mieç de retoriche talianone e imperiâl de ditature fassiste al scrîf: “In ultin no si esortaran mai avonde lis piçulis nazionalitâts [! N.d.r.] come la ladine e a plui fuarte rason la furlane, a studiâ e a meti in pratiche la lenghe ausiliâr”.
Donato Toffoli
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text: In decenâi di ativitât a pro di une riscuvierte e di un increment des identitâts di comunitât storichis de capitâl furlane, miercus ai 23 di Avrîl 2014, la dì di Sant Zorç, a Udin, il Moviment Civic Culturâl Alpin-Adriatic dal Fogolâr Civic e il Circul Universitari Furlan de Academie dal Friûl, cun dean il prof. Alberto Travain, a àn volût fâ fieste in clâf secolâr pal tradizionâl patron dal vecjon suburbi disot bande a mont de citât, cul ricuardâ la sô storie dutune cun chê dai cuartîrs siei di riferiment comunâi vie pai timps. Un tant al è stât su la prime place de vile di Graçan, li che al è ancjemò il cjasament de glesie di Sant Zorç primarole e la sede de antighe Fradaie cul so non. Daûr di vê piturade la storie de comunitât citadine di borc jenfri dal Cormôr e de Roie di Palme, cun carateristichis autonomiis di milante agns e une vite sociâl e politiche ancje tant vivarose, il prof. Travain al à ricuardade la origjin de particolâr devozion locâl par Sant Zorç, che e somearès robe langobarde, e la tradizion, par dongje di chê, dal dragon-crot, che e ven fûr di li la nomee di “Crotârs” (derivade di “crot” vâl a dî, par furlan, scliçote) che a àn simpri vude chei di chel borc. “Fâi fieste secolâr al storic sant protetôr di un cuartîr citadin nol vûl mighe dî contestâ la sô tradizionâl fieste religjose, ma ben – al à rimarcât Travain, che al à fate la comemorazion dute pal furlan di Udin, variazion di citât de lenghe antigone naturâl de regjon – si tratarès di tirâ dongje la int ogni sorte ator di un simbul di comunion intune societât secolâr cetant o almancul un grum plui variade in pont di crodincis. Si che i simbui religjôs che a univin la comunitât cuant che la religjon e jere une par ducj o scuasit no si à di butâju o di bandonâju, ma recuperâju in clâf secolâr intun sens interculturâl, tant che in ogni câs rapresentatîfs di principis universâi che a metin adun, ben inlidrisâts te vicende dal teritori. Cuistâur sul front culturâl ai Sants Protetôrs di une volte une figure secolâr autonome di mût che a puedin ancjemò sei un riferiment di comunitât intune societât simpri plui variade: un tant si augurisi”. Lete la “canzonete” dal Sietcent in cont dal “crot di Grizan”, bocon di epiche locâl di popul che al conte lis impresis dal Sant cavalîr, l’incuintri sociâl si è sierât cuntun prindis che nol mancje mai sot de carateristiche loze de storiche ostarie “Al Marinaio”, che e da su la place viere che e jere une volte il cûr dal Comun vilan di Graçan e des sôs pertignincis. In plui de delegazion borghesane dal Fogolâr Civic cu tant di bandiere, a àn partecipât a la ocasion ancje int e rapresentancis de societât civîl citadine, ducj rivâts dongje par fâi onôr secolâr al simbul dal cavalîr difensôr dai debui. Il moment dal convivi al è stât organizât in particolâr in graciis de colaborazion dal ativist movimentâl gjeom. Sergio Bertini.


text:
Inzenoglât su la jerbe, Pieri Snait al steve fer imobil. Dome il voli si moveve, pontât viers il cîl.
Il nûl che lu faseve mateâ al jere propit intal mieç. Di frut i vevin contât che cjalant fis un nûl, chel si sarès disfat, come il sâl te aghe. Di fat, il nûl si disfave, ma si tornave ancje a fâ sù. Si zontave cun chei dongje, al zirave, al platave un toc di lune par tornâle a pandi pôc dopo, come un intun zûc di frutin.
Ma Pieri al jere fer inte sô posizion, come un cjan in vuaite.
In chel, une brise di aiar e veve cjapât sù une fuee e la faseve vongolâ tal vueit. Une fuee smatade, che di muarte a jere deventade vive. Un sbuf di svint le veve fate svolâ, frescje e vivarose, nancje che e ves di tornâ propit sul ramaç li che e jere nassude.
Il voli di Pieri nol saveve ce fâ: di une bande al smicjave la fuee che si svicinave, di chê altre nol podeve molâ il nûl birbant che, di sigûr, al veve capît il dissen perfit che al steve saltant fûr.
Intun acuardi che nancje il plui grant professôr dal mont al podarès sclarì, il nûl e la fuee si jerin intindûts bot e sclop e a zuiavin insiemi cuintri Pieri. Al someave propit… Un svindic de Nature.
Ma Pieri no si moveve. Al spietave la fuee che i rivàs drete sul nâs, ma al restave fis cul voli sul nûl.
Al coventave un calcul svelt di cjâf: trop timp mancje al nûl par disfâsi? E trop a la fuee par rivâmi sul nâs? No si sa. Une robe je cierte: se la fuee a ves di rivâ prime e la tiri vie cu la man, o pierdarès la smicje dal nûl e a sarès la mê sconfite. Mai sarà! Mai!
Ma si sa. Mari Nature je grande e no ti fâs mai mancjâ nuie. Di fat, velu un ucielut di chei berechins che ti pivetin intes orelis e ti stupidissin. Velu che al svolete di ca e di la, intun sturniment di gjonde, cuntune contentece mai viodude.
E cussì, cjalant l’ucielut, il voli al veve pierdût il nûl. Pieri Snait, cence plui ecuilibri, al jere colât par tiere. E sore il so nâs, ben planc, si jere poiade la fuee.
No e no, al veve pensât! Trê cuintri un al è masse!
di Massim Furlan


text:
Daniele Puntel al vierç une buteghe che e da lavôr a dôs zovinis dal puest e che e jude a valorizâ lis bielecis de valade
Une biele sfide intune biele tiere: la Val Pesarine. Tant biele che l’an passât Daniele Puntel, imprenditôr udinês, al è vignût sù in feriis e al à pensât che puescj cussì a meretin di jessi valorizâts e a puedin jessi une oportunitât. Nol è stât a cjalâ: al à cirût di dialogâ cul Comun e cu la frazion che e aministre la proprietât coletive di Pesariis, e al à cjatade la disponibilitât a meti in vore une iniziative intai locâi de ex latarie. Cussì e je nassude la Bottega Val Pesarina, che e ufrìs une robe che culì e mancjave, ven a stâi articui di regâl e souvenirs che a ricuardin ai turiscj la lôr visite in chest piçul paradîs de mont cjargnele. Dutun, e propon ancje prodots alimentârs a lungje conservazion cuntune specifiche: “si vent dome robe produsude culì, tal Cjanâl Pedarç, in Cjargne o tal rest dal Friûl”. Une filosofie gnove che e va a judâ la promozion dal teritori e cence nissun conflit. “Anzit – al dîs Puntel, che dal cognon al disvele une divignince cjargnele ancje se la sô ativitât e je simpri stade a Udin – o fasarìn dut ce che o podarìn par metisi a disposizion ancje di chês altris ativitâts de valade, parcè che al è un puest che al è un spetacul, e il ben di un al è il ben di ducj”.
◆ Chest al à permetût di dâ lavôr a dôs zovinis dal puest (di Dasaiis), che dal mês di Mai fintremai a Setembar a spietaran i turiscj che a vignaran sù par Pesariis par gjoldi des pussibilitâts culturâls, dal paisaç, dal aiar bon e dai trois che a menin ator pes monts. No dome par vendi, ma ancje par indreçâ a chês altris ativitâts e par dâ conseis che a judin a orientâsi in chest piçul mont “che – al siere Puntel – al à grandis potenzialitâts. Bisugne crodii”. Ducj lu disin, ma cheste volte no son dome peraulis: al è un at concret, di chei che a valin dopli, par fâ vivi la nestre mont. ❚


text:
De strade principâl che e puarte a Rivignan al partive di traviers un viâl dret e blanc, compagnât ai flancs di arbui grancj, che al menave a un lûc di aghis risultivis. Insom dal viâl si vierzeve un curtîl che al spaziave par dai puest a cui che al vignive a mulin. Il mulinâr al jere un amì e intant [...]
Tag: Gaetan Cogôi
– Mame, doman a è Sante Lussie! – Prin di dut mostrimi il cuader, e dopo cenât a metin fûr da la puarte mieç seglot di aghe, un miluç e un piç di fen e a picjìn une cjalce sul barcon e dentri la tô letarute. Fasìn sveltuts cussì dopo si lavìn e a nin drets a durmî. La mame [...]
Angjelin,dopo cene al spietave il fresc de sere; si sentave fûr de puarte par cjapâ sù la fisarmoniche, e al tacave cussì: Tintine tintone cui balial lassù, son predis son sioris, si tratin dal tu. Prin a scomenzarin i fruts dal paîs a presentâsi sul puarton e dopo, un pôc a la volte, il curtîl di Angjelin al deventave une [...]
Ator a jerin presints il cidinôr e la Lûs. E tal ajar si sintive fuart l’Amôr. L’om cence vite al veve sierâts i voi e cence bati dal cûr. Alore il Creatôr ch’al cognosseve il polvar, si metè dongje e di flanc in zenoglon, al slargjà il so mantel di sede e tirât dongje il so Spirit al soflà [...]
Al giavà lis scarpis e i cjalçuts. Al gjavà ancje la gjachete e, pleade in doi, la pojà su la spale drete. La jarbe zovine e tenare la sintive ben sot i pîts e i plaseve di plui se jentrave tal miec dai dêts. Cuant che si sintive jù, al cirive la lûs e l’aiar come une liberazion, fûr di [...]
La zornade si jere presentade la matine adore cul cîl plen di nûi e dopo ricreazion al scomenzâ un grant temporâl che si viodeve dal barcon i arbui pleâsi; tons e lamps un daûr chel altri che ancje la mestre e veve fermât di fevelâ. Passade la burascje si sintive in aule dome la premure di tornâ cjase . Ogni [...]
La rabie no mi veve ancjemò lassât prin di lâ a durmî, par vie che tornant cjase la sere, mi vevin fermât i vigjiî. Tal tornâ a partî no ai fat di mancul di saludâiu, plui par creance che par altri. E cuant ch’o jeri lontan ai dât une acelerade di gust che ai viodût tal spielut un fum neri [...]


text:
Diretôr, ce disial dal Libri vert su la sanitât in regjon?
Te mê lungje cariere o ‘nd ai lets no pôcs di Libris verts… Dal sigûr, chê dal assessôr ae Sanitât Kosiç e je une biele iniziative, o speri che e puarti a cualchi bon risultât: l’assessôr si è mot ben fin cumò.
Cuâi sono i ponts dal Libri che i son plasûts di plui?
Sui tredis cjapitui dal document, o ai cjalât cun interès chel li che si fevele di formazion professionâl. O varès pontât di plui su chest aspiet, par vie che secont me si trate di un cantin di fonde pe sanitât di vuê ma soredut par chê di doman: la persone e à di jessi centrâl tal mont de sanitât. L’aspiet de formazion, tacant des universitâts, al è strategjic, e si varès di tratâlu plui a fonts. Tai ospedâi e covente int preparade e motivade; cun di plui, simpri mancul zovins a vuelin deventâ miedis e infermîrs.
Chest parcè, secont lui?
Par vie che chestis dôs figuris professionâls a domandin tancj sacrificis e, soredut tal câs dai infermîrs, la lôr paie e je pardabon misare. Saial che cumò come cumò, in dute Italie, a varessin di jessi za in pension dîs mil adets dal personâl sanitari? Dal sigûr a mancjaressin chei che ju rimplacin.
Cemût rimedeâ a dut chest?
Tornant a pontâ sul singul, su la sô professionalitât, su lis sôs capacitâts e su lis sôs motivazions. Al è un discors che o stoi puartant indevant di agns.
Cuâi altris cjapitui dal Libri vert sono stâts di so interès?
Chei che a rivuardin in maniere direte il nestri istitût, vâl a dî la cuistion des disabilitâts gravis. Noaltris al Gervasutta o fasìn riabilitazion di alt nivel: chest al è un probleme di frontâ daurman par vie che, cul lâ dai agns, la int e vîf simpri di plui e lis dificoltâts tal movisi a stan tibiant simpri plui personis. Ancje lis vitimis di incidents su la strade a àn dispès problemis par recuperâ ad in plen la funzionalitât dal cuarp. E je dute int che e va seguide, rinfuartint struturis fûr dai ospedâi, che no podin stâur daûr cemût che al coventarès.
Tante int, ancje in Friûl, si lamente pai timps di spiete pes visitis specialistichis: cemût risolvi cheste cuistion?
Par dî il vêr, almancul metât di chei che a cjapin apontament pes visitis no varessin propit di fâlu. Secont me si varès di dâ ai miedis di famee il compit di istruî la int a pretindi il just dal sisteme sanitari, pontant inmò di plui su prevenzion e cognossince dal propri cuarp.
Voaltris come Gervasutta ce vêso fat in cheste direzion?
Ai 26 di Setembar al sarà un an che, dutun cul distret sanitari, o vin inviât une iniziative in diviersis palestris di Udin par judâ la int a fâ gjinastiche terapeutiche preventive. O vin tirât dongje fin cumò uns 500 di lôr, e o vin chê di slargjâsi ae perifarie dal cjâflûc dal Friûl.
Sul Libri vert no si fevele piç dal ûs des lenghis minoritariis tai rapuarts jenfri personâl sanitari e pazients…
Al è un aspiet che noaltris o vin tocjât cun diviers progjets peâts al furlan. Dut câs no mi sint di fâ un apont al document par cheste mancjance.
Alessio Potocco
ATUALITÂT – INCHIESTE. 4. Libri vert pe Sanitât............
Diretôr, ce disial dal Libri vert su la sanitât in regjon?


text:
EDITORIÂL – L’inteletuâl furlan e la fuarce dal cûr/ LA INTERVISTE – L’om plui concret? Il poete / La scomesse dai Cercaluna / ATUALITÂT – Lenghe furlane a scuele par une cressite al pas cu la Europe / L’ûs veicolâr par sostignî lis nestris diviersitâts linguistichis / Une gnove ostarie par… sintîsi in Patrie / Une vite pal Friûl / Letaris / AI 32 DI MAI. Il poete cenzût di urtiçons / Un partît sart, «normalmentri european» / Scuele in Cjargne / Gnognocolôrs, saurs di colorâ / MEDITANTLIS TAL SO CÛR. Mandait a visâ l’imperadôr / Nissun nol pues clamâsi fûr / Cuant che i numars a deventin une opinion / La None e va indevant / VISIONS – GALARIE FOTOGRAFICHE. FRIULI DOC 2010 / TERITORIS – INTERNAZIONÂL. Une gnove oportunitât pal procès democratic intal Paîs Basc / SLOVENIE. Lis scuelis superiôrs in Slovenie / AUSTRIE. La istruzion superiôr garantide a gratis e vierte a ducj / CULTURE – CUSINE. Cjastinis / ART-Â. Luciano Lunazzi, l’artist dal riûs torzeon / IL FERÂL. La fuarce de poesie e de lidrîs / LA FABRICHE DAI… LIBRIS. I Trastolons a son cressûts / Catarine Percude, Lis striis di Gjermanie / Il libri cence pagjinis / CONTECURTE. «Nûf di Otubar» / Simpri mancul libars / Slovenka Skupnost a pro dal furlan / MEDIA – FRIÛL TAL ETERE. Balon, ce passion! / E-MARILENGHE. Un spot sul smartphone / I CLASSICS – 11. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
SETEMBAR – PRIME PAGJINE. EDITORIÂL – No Model Friûl, ma une “buine rabie” / (L)INT FURLANE. Se si studin i Fogolârs / Referendum costituzionâl: lis resons furlanis particolârs pal “no” / PAGJINE 2 – IPSE DIXIT / Taramot dal centri Italie, il Friûl tra i prins | Cemût judâ / Glesie Furlane pal “Ostel Capisterium” di Norcia / PAGJINE 3 – Gnûf diretîf pe associazion Kanaltaler Kulturverein. Storie e futûr de minorance gjermanofone in Friûl. / COGNONS DAL FRIÛL / Ristampât il libri La Tribù di Levi. Dopo La fabriche dai predis, il libri plui cognossût di pre Beline / PAGJINE 4 – Cemût si disial lemure par furlan? “Intant cuietiti…” / In Gravo, a nodâ / NETITI LA LENGHE / PAGJINE 5 – Lis lidriis des “gnovis vîts” a son in Friûl: interviste a Marco Simonit | Sisteme inovatîf / CJARGNE. Seconde edizion dal premi Baston di San Pieri di Cjargne / PAGJINE 6-7 – IL LUNARI DI SETEMBAR – SIMPRI BOGNS. Gabriele Zanello, Giovanni Battista Gallerio. Gli autografi delle poesie e delle prediche friulane, Udin, 2005 / LA POESIE. Madone di Setembar (1926) / RICETE. Risot “moscatel” / PROVERBIS / IMPRESCJ / ORT FURLAN / I SANTS DAL MÊS. S. Marie Vergjine di Barbane / IL PERSONAÇ STORIC. Giulio Asquin / NO SON PERAULIS PAR VECJOS. Selfie / PAGJINE 8 – SLOVENIE. Puaretât in Slovenie confrontade cun la Europe. La crisi e somee passade, ma i problemis a restin. / FRIÛL EUROPE. Il “Manifest di Ventotene” e la comedie de “Garibaldi” / Al torne Suns Europe. In rêt il sît gnûf e l’avîs pe partecipazion / PAGJINE 9 – SCOMENCÂTS PAR FURLAN. In Patagonie | Il libri e l’autôr | Il tradutôr / NO PAR FURLAN… MA BOGNS. Un libri su la politiche e lis politichis te Regjon Friûl-VJ | “Enfestar”, cjants e bai tra il folk e Tom Waits / Ridi, cjantâ e rock’n roll cui Parafangos | Un “Premi Friûl” in sachete / PAGJINE 10 – Par simpri Trio Pakai. Dopo Amato, ancje Gjenesio nus à lassâts. Ma il Trio al reste eterni
*** I articui a son disponibii fracant sul titul. Buine leture.


text:
Chê che e someave tal prin moment une modifiche de leç di minorance pai slovens carinzians che e vûl sierâ il cantin de segnaletiche mancjante, e je cumò deventade une propueste par une leç che e regolarà la tutele di dutis lis minorancis: ancje chês che a vivin lontan de Carinzie ven a stâi i ongjarês e cravuats tal Burgenland.
Dilunc dal procès des tratativis, i cravuats e chês altris minorancis no son stâts ni invidâts a discuti ni si son metûts tal mieç di cheste discussion, stant che si fevelave simpri di un afâr dome carinzian che si riferìs dome ae segnaletiche mancjante.
Cumò al è deventât clâr che il guvier austriac al vûl une leç plui universâl par doprâle ancje tal Burgenland e a Viene par meti sù gnovis regulis che a rivuardin no dome la segnaletiche, ma ancje l’ûs de lenghe di minorance tant che lenghe uficiâl.
Manifestazion di proteste dai zovins slovens e cravuats a Viene_ I prins a protestâ a vôs alte a son stâts cussì i zovins des comunitâts slovene e cravuate: in prime linie, a jerin i students de organizazion slovene KSŠŠD e di chê cravuate HAK. I zovins a disin che infin l’avignî des minorancis al dipint di lôr, ma a lôr nissun no ur à domandât nuie.
Positive e je stade la cooperazion tra slovens e cravuats, come che za al è sucedût tal passât: lis organizazions dai zovins a vuelin cooperâ e judâsi ancje tal avignî. Ai 15 di Jugn a àn organizât insiemit une manifestazion cuintri de propueste de gnove leç di tutele.
«Cu la modifiche de leç di tutele, la Austrie si rint a un consens todesc-nazionâl», e jere la opinion dai membris de manifestazion tal centri di Viene. “L’articul 7 che al tutele lis minorancis al scuen jessi rispietât”, al jere il slogan principâl.
Slovens e cravuats si presentin unîts_ Daûr dal rapresentant de organizazion cravuate HAK Lukas Kornfeind, la manifestazion e je un segnâl positîf e e mostre che la union e fâs la fuarce. Ancje tal avignî al sarà impuartant che lis minorancis a restin unidis tal difindi i lôr dirits, cussì e à dite ancje la presidente de organizazion dai students slovens a Viene Lara Vouk.
I cravuats a critichin di no jessi coinvolzûts_ Salacor za masse tart, cuant che la modifiche de leç e je za tal parlament te ultime fase, si son sveâts ancje i funzionaris de minorance cravuate. Inte conference stampe dai 8 di Jugn il comitât des organizazions cravuatis al à criticât prin di dut il fat che tes tratativis pe gnove leç no jerin invidâts ni i cravuats ni i ongjarês, e no vuelin acetâ un peiorament de situazion juridiche: in pratiche, la consecuence plui grave e je che «l’articul 7» – la Magna Charta des minorancis in Austrie, cemût che le clamin i stes cravuats – al pierdarà la sô validitât.
Josef Buranits, il puartevôs dal comitât cravuat al rimarche in particolâr che la soluzion di compromès carinziane e darà une bote negative ae situazion dai cravuats, ancje se i politics a nivel federâl e provinciâl a disin il contrari.
«Une posizion juridiche che no podìn acetâle, che si riferìs particolarmentri ae toponomastiche e ae lenghe uficiâl».
Di fat, vuê no si dopre il cravuat tant che lenghe uficiâl. te pratiche di ogni dì, si dopre dome inte forme orâl.
Il comitât di coordinament si domande cemût che al sedi pussibil che, tal câs dal plui grant grup di minorance, la lenghe no sedi doprade tant che lenghe uficiâl.
I cravuats a son cuintri il principi teritoriâl: un tierç di lôr al vîf al di là dal teritori tutelât
La segretarie gjenerâl dal centri cravuat a Viene Gabriela Novak-Karall, e à rimarcât che un tierç dal grup etnic cravuat al vîf a Viene, che no si trate di insediament autocton.
«Par chest motîf, o vin bisugne di une tutele moderne dai dirits di minorance che no je basade sul principi teritoriâl».
Critiche ancje di bande de Union Federaliste dai Grups Etnics Europeans (FUEV)_ La FUEV e saponte lis posizions dai cravuats e dai slovens. Pe FUEV nol è comprensibil parcè lis rapresentancis dal grup etnic cravuat no sedin stadis cjapadis dentri tal procès consultîf de gnove leç.
____________________________________________________
La organizazion slovene studentesche KSŠŠD
1923: students slovens a fondin a Viene la «Associazion dai Academics Slovens Carinzians».
1941: dutis lis associazions slovenis a vegnin improibidis.
1961: la associazion si stabilìs tal gnûf dormitori sloven par students «Korotan».
Il numar dai membris al va sù; politics inomenâts tant che il cancelîr Kreisky a visitin la associazion.
1970: i membris a impastanin il gjornâl politic “Kladivoe”; a tachin a puartâ indenant azions in Carinzie, zontant il non sloven ai cartei monolengâi in Carinzie.
1973: a organizrin grandis manifestazions a favôr de aplicazion dal articul 7 dal Tratât di Stât.
1976: azions cuintri il censiment de minorance.
HAK
La Associazion Academiche Cravuate (Hrvatski Akademski Klub, HAK) e je stade impastande tal 1948 a Viene, dulà che si cjate – dongje di Eisenstadt – la sô sede. La organizazion e puarte indenant ancje il centri culturâl e educatîf cravuat di Viene. http://www.hrvatskicentar.at/
JANEZ ERAT
TERITORIS – AUSTRIE. La minorance cravuate tal Burgenland e domande modificazions de gnove leç di tutele............
Chê che e someave tal prin moment une modifiche de leç di minorance pai slovens carinzians che e vûl sierâ il cantin de segnaletiche mancjante, e je cumò deventade une propueste par une leç che e regolarà la tutele di dutis lis minorancis: ancje chês che a vivin lontan de Carinzie ven a stâi i ongjarês e cravuats tal Burgenland.


text:
Associazions culturâls
- Associazion musicâl e culturâl Armonie
- Associazion musicâl e culturâl Armonie - Bande
- Associazion musicâl e culturâl Armonie - Côr Euterpe
- Associazion socio culturâl Laurentina
- Associazion socio-culturâl pari David Maria Turoldo
- Cjantorie San Martin
- Cjantorie S. Antoni Abât
- Cjantorie San Stiefin
- Cjantorie S. Margarite
- Circul di Culture "Il Suei"
- Circul Musicâl "Plinio Clabassi"
- Comitât Pro Ridincic
- Corâl Laurentina
- Côr "Martin Luter King" des Scuelis Medis
- Côr feminîl "Ploe di Rosis" di Grions
- Côr di Zovins "Voci Libere"
- Filodramatiche di Grediscje
- Liberamente destra
- Teatro Incerto
- Universitât di dutis lis etâts di Sedean


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE – 3e PUNTADE. Bortul, sotan di Vilecjaze, al ven cjapât dentri inte cernide dal 1509 ùpar combati la bataie de Ghirladadda (14 di Mai dal 1509), intropât inte masnade dai Savorgnan a pro di Vignesie | 1509 in Friûl: Vignesie parone | 1509 in Europe: lis vueris dal Pape............
Bortul al jevà sù dal paion mieç incjocât dai siums jessûts de panze de gnot e de bielece de nuvice che e durmive dongje di lui: il cuarp di Lise, involuçât dut intor di une anime frescje di nancje vincj agns, al profumave di muscli e di fen, garp e salvadi come l’aiar fresc di […] lei di plui +


text:
Belle époque. Un student di Gurize al viaze cul tren dilunc la Südbahn (la Ferade Meridionâl, di Viene a Triest). Al torne a cjase dopo agns di studi inte universitât de capitâl imperiâl. Al à frecuentât la preseade facoltât di fisiche, là che si davuelzin lis prestigjosis lezions dal professôr Jožef Štefan, il famôs fisic sloven, che cualchi an plui indevant, insiemi cul so ancjetant famôs coleghe Ludwig Boltzmann al pandarà la leç rivoluzionarie sul iradiament di un cuarp neri. Intai stes agns, un cramâr transilvan al torzeone ca e là, fûr pal Ream di Ongjarie, cirint di spaçâ o al piês sgnacâ peçotis e tocs di lane otignude des fedis dai Monts Carpats. E ancjemò, un nodâr boem al è daûr a rivâ inte cueste cravuate dal Carnâr (Kvarner pai locâi), dulà che al passarà timp respirant aiar di mâr e mangjant bon pes. Ducj chescj personaçs intai lôr viaçs fûr des lôr tieris no cjatin nissune dogane o vuaite di frontiere, a pain dapardut cu la valude compagne e, a nivel sociâl, a puartin ator la lôr culture, miscliçant diviersis tradizions e ûs, che dut câs a vegnin rispietâts. Dificil sintî in Austrie Ongjarie une imposizion culturâl o linguistiche in ambient popolâr, stant che di nazionalitâts a ‘nd è un grum e cun di plui tant eterogjenis di no podê fâ sudivisions. Purpûr, daspò de Prime vuere mondiâl a forin ben fâts sù mûrs e stâts, clâr, cu no pocjis imprecisions. Ma intant che si scombateve, intal 1916 si ve il cambi di vuide. Il gnûf imperadôr Carl I al jere zovin e al saveve che in chei timps in mudament la autodeterminazion dai popui e jere un obietîf primari. Al fo par chest che al proponè un stampon di riforme dal imperi, un progjet par dâ vôs a dutis lis identitâts de dople monarchie. Clâr che al jere masse tart, ma la idee di confederazion e fo cjapade sù intal dopovuere di un altri (ex) austroongjarês, il cont Richard Nikolaus di Coudenhove-Kalergi (fi di un diplomatic austriac de dople monarchie e di une gjaponese dissendente di une antighe famee di samurai). Il moviment nassût al cjapà il non di Paneurope e in struc al è stât precursôr de Union Europeane. Tra i ponts principâi a jerin la union doganâl, une monede uniche e soredut la tutele di dutis lis diversitâts e identitâts culturâls (clamâlis cul tiermin “minorancis” no ur darès il valôr just). Nol è un câs che chest pinsîr al sedi stât formulât di personis che a fasevin part di un imperi multiculturâl. Al è propit preseant ogni diversitât e i siei efiets (la capacitât di misturâ elements e creâ inovazions) che si à capide la impuartance di une interconession plui grande. Cun chest si vûl sburtâ sul fat che al è falât meti in oposizion la culture locâl e chê di stât. Inte suaze dal Friûl, duncje, la culture scolastiche taliane e chê furlane, slave e gjermaniche, a àn rilevance e impuartance compagnis. Duncje, tabaiâ di discors come “sielzi” se insegnâ une o chê altre al è dibant. Cetancj personaçs famôs a àn vût gnuche propit parcè che a àn vivût in ambients diviers, podint doprâ misuris diferentis. Resonament che purtrop in dì di vuê al è mancul comun. Cu la sperance che une dì il plui de int si tornarà a inacuarzi di chest, al è juste il câs di visâsi dal sproc “al è miôr butâ jù un cjistiel che dismenteâ une usance”. ❚
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
IN CHÊ DÌ. LA ZORNADE DI UN FURLAN DAL POPUL CJAPÂT DENTRI TAL TRAMAI DE STORIE. 1e PUNTADE. Malachie al è il muini bibliotecari te badie di Mueç tal 1122. Une strane delegazion e domande ospitalitât pe gnot. Si dîs che a sedin clerics di Rome vignûts di Worms…............
Laudes (prime albade) – Alte, la cime de Grauçarie e stralûs jenfri i prins cucs dal soreli che le busse di Orient. Dut al è taponât de prime nêf: il bosc, la strade che si piert jenfri lis monts, i cuvierts de torate, dal dormitori, des oficinis. La ultime note des laudis cjantadis intal Côr […] lei di plui +


text:
#06 – Lusigne intal nuie
Il vecjo al jere tal curtîl daûr di cjase cui voi pierdûts tes flamis dal fûc. Un pît al polsave sore te pale e lis manis sul mani. Il cuarp al jere mieç tal sflandôr, mieç viers la gnot.
Al cjalave come la ultime lûs dal dì i radegave al lusôr dal fûc i contors di arbui e cjasis. Al jere une vore di timp che al riceveve il amont in solitudin e cuntun vêl di avilizion.
I ricuarts a vignivin fûr ingarbuiâts in chei crepuscui di brusade di cartons e scovacis: la rivade al puart di Santos, la aghe sporcje ta lis stradis infolcjadis, il camion scancarât che al à puartât i trê fradis de citât al implant. La sensazion di cjalt e umiditât simpri presintis. La ligrie di une femine e i fîs, che i volevin ben, sigûr, ma che mai a saressin rivâts a capîlu. La dì che nol è restât nissun in chel cjanton di Brasîl cun cui fevelâ la sô lenghe. La sclete prosperitât te borgade vicine dulà che al veve fât sù cjase e metût sù une piçule buteghe. I nevôts. La muart dal fradi plui grant, simpri di cûr debil. La tornade ae patrie dal plui zovin, ricevi e lei sôs letaris, ogni volte di arc plui grant, letaris dulà a si jerin trasformâts in creançôs scognossûts.
La sô voglade si pierdeve ator des boris che si studavin cuant che une idee teribil lu scossà: il câs di sveâsi une volte che si lasse chest mont, ma cuntune cussience che nome e duràs frazions di secont, lis necessariis par percepî che si è devant a un grant vueit cosmic, un nuie assolut. E in chestis frazions di secont la cussience, prime di studâsi par simpri, e comprovarès cuntun ultin scatûr che plui in là nol è nuie.
Nome une lusigne intal mieç dal vueit.
Tal lontan, une femine e clamave so fi. Il vecjo, come sveantsi, si distirà. Si voltà e al cjalà par un baticei la sô stanzie vueide e scure. I rivà l’arome di stufât. Al ficjà la pale te tiere e al le te cusine par un pôc di companie, vosarili e lûs, ancje se al disè a se stes che e jere parcè che che al veve fam.
di ***
#1***


text:
Coiars, ignobii, indaûr, raziscj, fassiscj, naziscj e ce altri: ve culì i titui che plui dispès cetancj sorestants di politiche, economie e culture dal Friûl Vignesie Julie e de Italie a destinin a cui che vuê al denunzie lis “preferencis” di une patrie marastre che, di une bande, e ricêf e manten cualsisei che al rivi, di chê altre, dispès e rinee e e mincjone i siei fîs plui debui ven a stâi i citadins onescj no imberdeâts cul podê e i siei tirepîts. Pape Checo istès, scoltade guide internazionâl no mighe nome su la religjon, orientament di ideis sui plui diviers fronts culturâl, sociâl, economic, politic, nol à someât tant cjalt promotôr di un dialic fra lis parts di chest moment storic dramatic pes nazions de Vecje Europe, ma si à plui che altri presentât di campion dogmatic di un principi di ospitalitât che no si discut, tal troi si capìs de miôr Cristianitât. Ma, invezit, al è ce discuti. Lant daûr de Biblie, lis muris di Gjeric a son ladis jù devant de profugance israelitiche che no dome e à invadût chê citât ma ancje e à pesseât a disterminâle par no contaminâsi cu la civiltât dal puest. Chei che a àn difindût Gjeric jerino raziscj, contraris a dâ di lozi a forescj bisugnôs, o juste eroics patriots che si son batûts pai lôr “fogolârs”, par dîle a furlan vie? E i disfortunâts natîfs italics che a àn olsât a frontâ il troian Enee sbarcjât tal Lazi: cui ju ricuarde, cui mai ju à celebrâts, cui mai ju à capîts? Raziscj ancje lôr o ben patriots purpûr scalognâts? La Storie, locâl e globâl, e je plene di profugancis o migrazions trionfantis parsore des popolazions nativis e puartadis in palme tant che vitoriosis. Ce sono i Merecans dai Stâts Unîts? Sul imprin piçui trops di profugance scjampâts di une Europe in balie des vueris di religjon e acetâts di boncûr dai natîfs vâl a dî di centenârs di antighis e valorosis nazions po massacradis, somierzudis, des ondadis di migrazion vignudis daûr e paradis di chel Diu nus vuardi dal 7. Cavalarie. Cui plui cui mancul, ducj nô, in Friûl, in Italie, in Europe, o vin vût o o vin vuê di gnûf, in famee, emigrants ator pal mont e o sin ducj, cui plui cui mancul, fîs o ben dissendents di imigrâts. I nestri basavons plui lontans, ca te Alte Adriatiche, lezendarie profugance di Troie, si son imponûts cu lis tristis su la int dal puest e compagn pôc o trop a àn fat i nestris vons celtics, latins, gjermanics e slâfs. E stant che cui che al vinç al à simpri reson ancje se no le à, si à ben celebrât simpri i vincidôrs e smenteât i batûts. E à fat cussì par tant timp la France vâl a dî la Galie di Asterix – sentenzie auliche! – che nome tal Votcent e à riscuviert il valôr di un Vercingetoris e dai siei Celtics ribei cuintri de invasion romane ‘civilizadore’. Razist ancje Vercingetoris? E ce isal di dî, se propit si vûl, di un Mazzini, di un Garibaldi o di un Cavour, cussì contraris al domini austriac in Italie? “La clocje ise raziste stant che e ten dongje ator di se prin di dut i siei poleçuts?” si diseve une volte in cierts pôc o trop iluminâts ambients culturâi friulaniscj. La domande e jere, si capìs, retoriche: sigûr di no. Chê clocje li e jere pursì une buine mari: ce che la Italie salacor no je mai stade e compagn la storiche Patrie dal Friûl tant che dispès la Union Europeane di cumò!
Prof. Alberto Travain
Coordenadôr Gjenerâl FOGOLÂR CIVIC
Dean ACADEMIE DAL FRIÛL


text:
Pensant a la cunvigne dade dongje de Facoltât di Siencis de formazion de Universitât di Udin ai 22 di Mai di chest an par une “Memoreazion de vite e des oparis di pre Antoni” si pues cun dute scletece confermâ che e je stade biele, induvinade, partecipade e sintude. Jo, personalmentri, le ai vivude come un grant moment: mi someave che in chê dì pre Antoni cu la “cuistion furlane” al fos jentrât pe puarte grande in chê universitât che e varès di sedi la mestre des mestris, il pilastri de nestre culture, il pan cuotidian di un Friûl che al à di frontâ l’avignî.
E je stade une memorie par vie che la lauree ad honorem si le da ai vîfs e no ai muarts, ma o resti simpri dal parê che la lauree a pre Antoni le à za dade la int che e à cjatât in lui un mestri no di erudizion ma di vite.
Bisugne dâur at ai professôrs de Universitât che cul Retôr magnific dot. Furio Honsell tal Fevrâr dal 2007 a vevin proponude a la unanimitât la lauree e al tocje ringraziâ chei che, partît pre Antoni, in sô memorie a àn dade dongje cheste cunvigne: in mût speciâl il Preside de facoltât Franco Fabbro, i relatôrs Roberto Dapit, Remo Cacitti, Rinaldo Fabris, Federico Rossi, e altris che a àn contribuît a rindi uniche la zornade.
O pensi e o speri che lis relazions e sore dut la “laudatio” a vegnin publicadis in curt par sancirâsi su lis motivazions de lauree che pre Antoni al varès vût di ricevi.
Pensant a dut chest, bisugne zontâ che la Universitât no pues suâsale tai confronts di pre Antoni cuntune memorie. No si salvarès ni la muse ni la cussience. Chest al à di sedi dome l’inizi e un prin segnâl di gambiament par començâ a parâ jù il trement debit che la scuele taliane e à intai nestris confronts. Un inizi “par une scuele” al scrîf pre Antoni “che e sedi la grande strade de autocussience dai furlans e dal lôr riscat culturâl e no, come che al è stât in chescj cent e trente agns di colonizazion, la nestre plui grande tragjedie. Cu la benedizion de glesie e cu la passion missionarie di tancj mestris furlans deventâts i prins traditôrs e nemîs dal lôr popul. Che Diu ur perdoni se al rive” (une Scuele pai furlans, p. 14).
Se o ves di pinelâ intun cuadri chest vincjedoi di Mai, o fasarès il sevêr palaç Antonini cui balcons furnîts di violis di zardin zalis e blu; in cîl une acuile che e svole no dome simbul dal Friûl ma reincarnazion simboliche di pre Antoni; sore dal puarton o scrivarès: “Culì: identitât te relazion”e fûr te plaçute students-studentessis di ogni nazion e colôr.
Un auguri di bon lavôr e furtune al gnûf Retôr magnific, la prof.e Cristiana Compagno di riunde cjargnele.
Pre Antoni, come che a disevin, la lauree honoris causa le à cjapade de int; i augurìn a la Universitât dal Friûl che impegnantsi pe nestre liberazion integrâl, e puedi, come pre Antoni, ricevi dal popul cussientizât e liberât une mertade, grande, biele lauree ad honorem. E valarès plui di cualsiasi ricognossiment di Rome.
Lauree ad honorempre Tonin Cjapielâr
Pensant a la cunvigne dade dongje de Facoltât di Siencis de formazion de Universitât di Udin ai 22 di Mai di chest an par une “Memoreazion de vite e des oparis di pre Antoni” si pues cun dute scletece confermâ che e je stade biele, induvinade, partecipade e sintude. Jo, personalmentri, le ai vivude come un grant moment: mi someave che in chê dì pre Antoni cu la “cuistion furlane” al fos jentrât pe puarte grande in chê universitât che e varès di sedi la mestre des mestris, il pilastri de nestre culture, il pan cuotidian di un Friûl che al à di frontâ l’avignî.


text:
E insome… ancje chest mês al è lât plui che ben! Tal sens che o vin rivât a tirâ sù ben 24 contis, il che al vûl dî che il punteç che si pues cjapâ se si vinç al è alt e i zûcs par decidi cui che al sarà il Campion di Vierte no son dal dut sierâts.
E cun di plui, nus pâr, ancje par il FantaCorseCurte lis robis a son dutis sul ôr e cun cheste votazion si viodarà. Si visin ben che no vin definît un premi par lis tapis intermediis dal FantaCorseCurte ma par il campion di Invier lu vin tirât fûr e o sperin di tirâ fûr un ancje par chest turni.
In curt, di chi al 16, o viodarin ancje di tirâ fûr i premis par i campions di Vierte.
Ma vonde cjacaris. Ve chi la liste des contis di podê votâ cui lôr numars par scometi e cjapâ i ponts dal FantaCC e di chê strade magari judâ lis contis a tirâsi sù in classifiche.
- Tresinte
- Sassinament
- Ce aio di fâ?
- Vuê o sin, doman no sin
- O tempora, o mores
- Timp e spazi
- Viaç di un dì
- Devantdaûr
- Il mani dal ristiel
- Il timp
- Cûr, respîr e cjâf
- Che il soreli ti cjali
- 70 agns
- Eline
- Jê
- Novelle Cousine
- Denant di chel spieli
- La cjase de lontanance
- Oreste
- Colm di gnot
- La machine dal timp
- I miei vincj agns
- Il bati dal timp
- La zornade
E in curt, pene che la Sartore e cjape in man la gusiele, al rivarà ancje il PDF di podê scjamâ cun dutis lis contis!
Al è rivât! Discjame il PDF cun dutis lis contis di Jugn


text:
#15 – JÊ
Gustâf al jere scritôr. La sô ultime novele e veve vût un impuartant sucès, a tal pont che za e leve pe tierce edizion.
Al scriveve dome di gnot, cuant che fûr e dentri cjase i rumôrs si cidinavin.
Tai ultins timps al veve scomençât a cjapâ notazions par une gnove novele. La protagoniste no veve ancjemò un non, Gustâf, pal moment, le clamave Jê.
Al pensave scrivi sore la vite di une grande balarine, une etoile, che agns indaûr e veve vût grancj sucès, ma che cumò e viveve ossessionade, za che in curt e varès dovût bandonâ i senaris. Jê, no si rassegnave a invecjâ, e veve scomençât a investigâ sore i trataments che la medisine e la cosmetiche a ufrivin par rimedeâ i efiets dal pas dal timp. E veve tante bisugne dai batimans dal public come dal aiar che e respirave.
A Gustâf no i scjampave che, in realtât, il vêr protagonist di cheste novele al jere il Timp, scrit cussì, cun maiuscule, che dome cul so passâ al convertive i fruts in zovins, ai zovins in adults e ai adults in anzians. Ven a stâi che chê inevitabil fuarce de nature e à la potestât di modelâ la cjar vive e palpitant come che, dome un scultôr al po fâlu cul marmul e cussì trasformâ une timide e biele zovenute intune fragjile anziane o un snel e arogant zovin intun vieli malsigûr.
Al cricave il dì. Gustâf al distudà l’ordenadôr e si disdurì, si sintive sodisfat, la gnove novele e steve rivant a un bon pont. Si jevà in pins lant viers il dormitori, rivât che al jere al vierzè la puarte dal armaron, il spieli i mostrà la sô figure, Gustâf si cjalà in maniere atente… i cjavei, za sgrisulats, a scomençavin a srarîsi, tal cerneli si viodeve cualchi grispe e cundiplui si inacuarzè che la sô cjalade za no veve chê vivarosetât di altris timps. Al suspirà e rassegnât al capì che il Timp al steve puartant indevant il so cefâ.
di ***
#1***


text:
Finît il carnevâl curt, uficiâl, al va indenant chel lunc, seguitîf, di un Stât che al fâs fente di sei seri e invezit al è in mascare e al à la mascare.
La grande mascare de istituzion republicane taliane si pues cjatâle in tancj cantins: tun guvier che al va indenant a sun di verifichis des verifichis, là che al è pôc ce verificâ; tune economie che e vûl passâ par sane la cuâl che la disocupazion e la mancjance di prospietivis ti sta copant soredut chê zoventût che ducj, a bocje, a van disint di difindile; tune libertât che ur ven dineade ai piçui e ai diferents e che e devente impunitât, arogance, mafie, anarchie tal sens plui piês de peraule pai furbos. Tant che al ven di domandâsi se la vecje definizion di Bismarck che al viodeve la Italie tant che une «espression gjeografiche», no pecjave di otimisim. Ma esistie cheste Italie? E cuale? Chê de partitocrazie o chê des istituzions? Chê libertarie o chê liberticide? Chê de Costituzion o chê de realtât? Chê dal «Va pensiero» o chê dal «Stringiamoci a coorte», là che la «coorte» e je deventade «corte», il palaç là che ducj a vuelin roseâ ma che nissun nol intint di puartâ dongje alc e di lavâ la massarìe.
A son 120 agns che le àn repeçade e 40 che le àn rifondade. E nissun storic o politic di rispiet nol pues dineâ chestis dôs colonis di fonde: la bugade risorgjimentâl, che nus à dade la unitât, e la svintade resistenziâl, che nus à sigurade la libertât. Ma cumò, a distance di tancj agns, sino verementri unîts e libars?
La unitât e à di jessi une concuiste che e partìs di un o plui valôrs che si sintiju come cumuniâi. In cont di chest, si cjate in Italie plui distancis che no tai Stâts Unîts tra une cueste e chê altre. Dibot si cjatin di plui Russie e Americhe, almancul tal fâ i lôr interès.
La libertât e je un fat spirtuâl, di dâ e di vê, di jessi di peraule tant di une bande che di chê altre. Un Stât al pues jessi libar dome cuant che lui al fâs la sô part e alore al pues pratindi che ancje chei altris a fasin la lôr. Robe che no sucêt, jessint il Stât precîs dome tal imponi e tal pratindi e balarin tal dâ. E soredut bausâr. Parcè che nus oblee nô a jessi di peraule cun lui e a lâ daûr de leç, cu la cuâl che lui par prin al tradìs chê leç che e varès di tignîlu peât e adun.
Cheste peande dal Stât nassût su lis maseriis dal fassisim e je la Costituzion. Che e dîs che o sin ducj compagns. E no je lafè vere. Che o vin dirit ducj di lavorâ. E no je vere nancje cheste. Che e dîs, tal art. 6, che la Republiche e pupile lis minorancis. E cheste e je vere ancjemò mancul. E di fat tocje fâ corieris, petizions, porconâ, inrabiâsi, minaçâ par vê ce che un Stât cussient al varès di dâlu se no altri par vê une parvence di serietât. Cui ur aial dit di pupilâ lis minorancis? No lu àno dit lôr? E parcè no lu fasino? No àno timp? Lu àn pûr là che a vuelin e là che ur torne cont!
Ce che nol fâs lâ indenant cheste Italie no je tant la tristerie di chel o di chel altri om o partît politic. Al è, usance nô, l’implant che nol va, che al è frait, che al sta parant dut in vacje. E je la Italie che no esist. E partant no pues esisti nancje une filosofie politiche, economiche, culturâl taliane.
Partide par cumbinazion cul espansionisim dal Piemont, si è cjatade a vê in man un ream che al jere unît dome te crepe di cualchi mat o brigant. No te realtât. E lis visions di Mazzini lis àn fatis passâ par veris plui che no la stesse realtât che e diseve juste il contrâr. Se la Italie e ves vude la inteligjence di rispietâ chês diviersitâts sacrosantis che a jerin e che a son, si varès ancje podût cjatâ un mût di fâ strade insieme. Ma cu la prepotence, cu la falsetât, cul pastrocj no si pues fâ ni strade ni storie ni civiltât. E o sin rivâts a di un pont là che lis fuarcis che a tindin a scjampâ (Sudtirôl, Sardegne, Friûl e vie) a stan tirant plui di chês che a tindin a unî. Alore là che un inteligjent al doprarès la politiche dal rispiet, un stupit al scuen doprâ la disonestât de prepotence. Si dopre lis armis di Mussolini ancje se no si vûl acetâ di jessi siei fîs.
Cheste malatie croniche di nazionalisim reonzude di fassisim e je la grande plaie di cheste Italie tignude adun ma no unide, libare a cjacaris e tirane tai fats. Cuant che un Stât al partìs che jessi minorance al è un dirit ma si sa che sot vie lu considere un delit, e al dopre ducj i mieçs par copâ chestis minorancis, di cualsisei sorte o nature, al è malât, nol pues pratindi fiducie nol pues vê durade. Parcè che al à dentri di sè, tal cûr dal so implant, il vier de sô disfate.
Varaial il Stât talian tant sintiment di lassâ che lis svareadis minorancis, ognidune te bielece e tal sflandôr de sô unicitât, a puedin convivi e judâlu a lâ indenant? Al è dut ce vuadagnâ. Laraial indenant come cumò, fasint invelegnâ chei che si sintin defraudâts tal lôr sacrosant dirit che lui stes ur al à ricognossût? Che si spieti di dut fûr che ben.
Un Stât nazionalistic e fassist nol à di vê fastidis pe sô cjante nazionâl, se al è il câs dâ sù «Stringiamoci a coorte» o «Va pensiero». L’unic che si merete al è: «Va a trai».
Editoriâl di “La Patrie dal Friûl” di Fevrâr dal 1986, n. 2


text:
“Nô o sin i Maranês, proprietaris de Lagune dal timp de Serenissime; pecjât che chest dirit nol è ricognossût de Regjon Friûl-Vignesie Julie”. Cussì al conte il spazi de Comunitât di Maran, cognossude ancje come Maran Comune, associazion spontanie di 300 socis nassude pe tutele de Lagune. Chest particolâr grup di personis, formât di natîfs o residents a Maran, al pense che no si pues separâ Maran de sô Lagune e propri par cheste reson nissun al pues metisi tal mieç tra lôr e cheste risorse. Maran comune e à inmaneât l’incuintri tra le Comunitât e il Coordinament provinciâl tignît cualchi dì fâ. Pont dal incuintri, la volontât de Comune, di ricostruî il patrimoni civic de lagune, 8mil 700 etars. Ma mantegni al stât naturâl un dai pôcs puescj in Europe cun chestis carateristichis nol è facil come nus che nus contin i socis che cun «amôr e rispiet le an difindude, cul sanc e il sudôr, di progjets di bonifiche». Cence dubi la comunitât di Maran al è rivade, tai agns, a mantegni une elevatissime cualitât di riferiment soci-culturâl grazie a un fuart sens di apartignince al lôr lûc di origjin. Cheste e je nome une des ativitâts de Maran Comune e par vignî dongje ae sô esigjence, il president provinciâl dal Coordinament de Provincie Coletive, Renzo Trentin e il responsabil de Progjet di assistence gestionâl, Delio Strazzaboschi (www.terrecollettivefvg.it), si son cjatâts a Maran cul diretîf de Comunitât Lagunâr (www.comunitadimarano.it). Il prin pont di discussion al à rivuardât la dificoltât de Comune familiâr maraness di jessi ricognossude. Nassude come sogjet di dirit privât cence finìs di vuadagn tra i erêts dai vecjos titolârs de lagune maranese, la Comune al à lidrîs storiche une vore antighis che a rimandin a la prime metât dal 1400. Ricognossude dal Patriarcjât di Aquilee, da la Republiche di Vignesie, dal Imperi austri-ungaric e dal Ream di Italie, cumò e cjate cualchi dificoltât a nivel di ents locâi. Secont il president provinciâl Renzo Trentin «Nissun progjet economic o turistic al pues ve sucès cence il coinvolziment de comunitât locâl maranese e cence il rispiet dai siei ûs e custums secolârs, che a son leâts a une pescje di simpri rispietose dal patrimoni Lagunâr». Al podarès jessi il principi di une vere e proprie bataie che e viôt in prime linie ancje Delio Strazzaboschi: «Il Coordenament regjonâl de Proprietât Coletive in Friûl, al rapresente aromai plui di 90 sogjets (Aministrazions separadis di dirit public e Comunions familiârs di dirit privât), par un patrimoni complessîf di cuasi 40mil etars di tiere, edificis, malghis, albiercs e ripâr alpins». A son simpri plui chei che a domandin spiegazions su cemût dâ une man par ricostruî i patrimoni civic, robis che a son a la fonde de vite dal om: aghe, tiere, forestis e pescje, ma ancje il savê. Di ca l’apel al governadôr regjonâl Renzo Tondo parcè che al tegni in considerazion la bataie de Comunion familiâr di Maran, che no vûl nome ripristinâ un dirit storic, ma e ponte al ricognossiment dal valôr simbolic: il pes dal mâr e il legnam dal bosc, a son risorsis di tornâ indaûr a la comunitât locâl stant che a son sempliç mieç di assistence e che no àn nuie a ce fâ cu la logjiche di marcjât.
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
Al è stât screât a Aquilee il Sportel Regjonâl pe Lenghe Furlane – Basse Furlane, cu la presince dal sindic de antighe citât romane, Emanuele Zorino, la assessore regjonâl Barbara Zill e il president de ARLeF – Agjenzie Regjonâl pe Lenghe Furlane, Eros Cisilino.
Vierzi il Sportel Regjonâl pe Lenghe Furlane – Basse Furlane a Aquilee al rapresente une grande oportunitât pal teritori. Cheste iniziative e contribuìs a dâ ancjemò plui valôr aes nestris lidrîs culturâls e a infuartî il rûl de citât di Aquilee te promozion de ereditât e des tradizions che a travanin di secui la zone de Basse. Aquilee vie pe storie e je stade un grant centri culturâl e vuê no podevin no tignî cont dal fatôr linguistic impuartant che lu à caraterizât e che al va indenant a jessi un element di distinzion de identitât de nestre comunitât.
Cheste scree e à un significât pardabon particolâr stant che e invie une colaborazion sinergjiche tra la Agjenzie, midiant dal so Sportel, il Comun di Aquilee e lis realtâts presintis sul teritori, tant che la Fondazion Aquilee. Cheste citât e rapresente in maniere simboliche la scune de identitât furlane e duncje ancje di chê linguistiche, viodût che za Sant Jaroni nus à lassât scrit che Fortunazian, vescul di Aquilee te metât dal 300, al comentave il Vanzeli in lenghe locâl par favorî la comprension di bande dal popul.
La ativitât di chest Sportel e cjaparà dentri dute la aree de Basse, là che la identitât e la lenghe a son une vore vivarosis.
I Sportei logâts sul teritori furlan, daûr di ce che al sclarìs in maniere complete ancje il Plan gjenerâl di politiche linguistiche pe Lenghe Furlane 2021-2025, a son un pont di riferiment pai ents locâi par garantî ai citadins l’esercizi plen dai dirits linguistics.
I servizis furnîts dai Sportei – finanziâts de Regjon Friûl-VJ, e peâts ai fonts de leç 482/1999 de Presidence dal Consei dai Ministris, e afidâts ae ARLeF tant che organisim competent ae lôr gjestion – a tocjin in particolâr la consulence linguistiche e la traduzion scrite dal talian al furlan; la consulence su la toponomastiche e la segnaletiche stradâl, e sul teme de planificazion linguistiche; il supuart intal davuelzi lis ativitâts di promozion sul teritori; la assistence inte informazion e intal orientament al public.
Il Sportel Regjonâl pe Lenghe Furlane – Basse Furlane al sarà viert al public:
il lunis des 9.00 aes 13.00 e des 13.30 aes 17.30;
martars e vinars des 9.00 aes 13.00,
e al rispuindarà al numar 0431 916919 o ae direzion e-mail basse@sportelfurlan.eu.


text:
Il libri di Gjeremie
Il non dal profete di Anatot al è leât cu la fin dal ream di Gjude. Pôcs profetis a àn vivude su la lôr piel la tragjedie dal lôr popul come Gjeremie. Se Isaie al dopre ducj i regjistris de fantasie e de vivarositât, Gjeremie al cognòs dutis lis sfumaduris dal dolôr. Se il prin si pò piturâlu cui colôrs de lûs, il secont al pò jessi figurât dome cui colôrs scûrs de passion.
A diference di chei altris profetis, chi a àn une part di prin plan l’element biografic e la presince di “confessions” che a metin a rût la tragjedie personâl di un mandât di Diu che si sint a sfracaiâ sot il pês di une realtât masse crude.
Di riunde sacerdotâl, Gjeremie al à vivût e profetât tal ream di Gjude dal 622 p.d.C. fintremai a dopo dal 587 p.d.C., an de distruzion di Gjerusalem, dal templi e des istituzions che a regevin il popul di Diu.
Perseguitât, metût in preson, pacât come traditôr e disfatist par vie dai siei mes che no si cumbinavin cu lis trainis dai governants, lui al reste fedêl a la sô mission, e cheste fedeltât le pae cun sacrificis e amarecis ininmagjinabilis, lui che par naturâl al jere timit e bon.
Gjeremie stes, tal c. 36, nus dà cualchi indicazion su la storie dal so libri, scrit in part almancul dôs voltis. Chest si pò verificâlu soredut inte antighe version greche, un otâf plui curte dal test ebraic.
Plui che di libri si varès di fevelâ di une racolte di scrits cence un ordin cronologjic o logjic. Cheste racolte si pò dividile in cinc parts cuntune introduzion e dôs zontis.
Introduzion, cu la clamade (c. 1); I part: sentencis cuintri di Gjude (cc. 2-29); II part: la ete messianiche (cc. 30-33); III part: sentencis intant che i nemîs a sidiavin Gjerusalem (cc. 34,1-40,6); IV part: sentencis dopo cjapade Gjerusalem (cc. 40,7-44,30); zonte: sentence a rivuart di Baruc (45,1-5); V part: sentencis cuintri dai forescj (cc. 46-51); zonte: fin di Gjerusalem e scarcerazion di Joiachin (c. 52).
La novitât di Gjeremie no sta te origjinalitât dal mes ma te profonde umanitât e te partecipazion passionade dal profete al distin dal so popul. Al bat fuart su la interioritât dal rapuart fra Diu e l’om e su la responsabilitât tremende ch’e à la istituzion religjose ogni volte ch’e fâs lâ fûr di strade il popul o, ch’al è compagn, no lu jude a lâ pe strade juste. Pai siei patiments Gjeremie al è deventât une anticipazion e une figure dal Messie.
Ducj i libris profetics a àn une fuarce che ti gafe l’anime. Ma nissun come chest nol rive a dismovi tal letôr une simpatie straordenarie no dome pal distin dal popul ma ancje pe liende personâl dal profete, ch’al pae e al vîf in prime persone ce ch’al fâs e al dîs. Leint Gjeremie si à une idee di ce ch’al vûl dî colâ tes mans dal Diu vivent. Si disarès ch’al à scrit il libri intengint il penâl tal so sanc. Dome cussì si pò capî il so berli disperât: “Maledete la dì che o soi nassût” (20,14).


text:
Davide mi veve domandât di tabaiâ, e inte sô vôs no vevi sintude la premure di cualchi dì prime, cuant che cuasit fûr di sè mi veve contât di Asia.
– Grazie per jessi vignût, o ai propite bisugne di fevelâti.
– Eh bon, trancuil, pai amîs chest e altri.
– Insome, mi è capitade une robe strane îr. O jeri in coriere e fûr al jere pene stât un burlaç di chei. Il cîl al sameave che al fos dividût perfetementri in doi: a çampe al jere clâr, tu viodevis i cjamps di blave dorâts sot dal soreli, e a drete un scûr di fâ pôre, morestât di un arc di san marc.
– Senografic. Ma mi samee che in chest teatri e sedi dome la senografie, cence test e recitazion.
– No tu âs pazience! Al à ancjemò di rivâ il biel.
– Bon, va indenant.
– O eri in coriere e cjalavi chest cîl incredibil dividût in doi…
– Sì… (Ce pesant che tu sês, tu e i toi viaçs mentâi)
– O eri dut cjapât a pensâ ae bielece dai contrascj te vite…
– Sì…
– …cuant che mi soi rindût cont che o vevi metût cence pensâi une man su la panze. E la sintivi cjalde cjalde.
– Okay, dimi che no je cheste la robe incredibile.
– E invezite sì, parcè che mi soi rindût cont cun orôr, planc, che o stevi sanganant.
– Sanganant?
– Sì. La man la vevi poiade su chê che o ai scuviert jessi une feride vierte, e cumò, cun onestât, o ai il suspiet di jessi muart.
– Muart? Ma mi cjapistu pal cûl?
– Cjale…
Su la panze al veve une feride lungje e fonde, suiade di pôc. Si viodeve ancjemò il ros dal sanc che al rideve dai doi ôrs di piel. Mi soi sintût come san Tomas, ma piês, parcè che no si tratave dal fi di Diu ma dal gno amì Davide, che o savevi che al steve passant un periodi penç ma no pensavi cussì. Cemût vevial fat a fâsi une feride dal gjenar? Impussibil che lu ves fat bessôl. Cui lu vevie scurtissât?
– No sai cemût che al è sucedût! E no sai nancje se e je une feride reâl o metaforiche.
– Ma ce dal diaul vûstu dî?
– Eh, nissun mi à scurtissât la panze. O forsit no ma lu visi. Secont te isal pussibil distraisi propit intant che ti scurtissin?
– Pardabon, no rivi a capî se tu mi stâs coionant, anzit in chest moment no capìs nuie, ma mi samee improbabil no rindisi cont che ti scurtissin.
– Ancje jo ai pensât cussì. Duncje e à par fuarce di jessi une feride metaforiche.
– Ma cemût metaforiche?
– No sai! Cemût altri podistu dâi un sens? Magari mi an scurtissât chê altre dì, che mi àn dit che soi un bon di nuie, o cuant che Asia mi dite che e je stufe di me.
O ai cjalât Davide ancjemò une volte. Puar. Al jere pene stât lassât de morose e al veve ancje pierdût il lavôr. Nissun al sameave capîlu. Dome jo, ma o fasevi fente. Al jere blanc come un bleon. I voi scocolâts, al tabaiave cuntune calme sureâl che e contrastave sedi cul so aspiet miserabil, sedi cun ce che mi diseve.
– Ma duncje secont te no soi muart…?
– Ma no!
Subit mi vignì un dubi. Jerial pardabon vîf Davide? Jerio, ancjemò une volte, jo che no rivavi a capîlu?
di Margarite Cogôi


text:
In chê dì al ploveve e alore o decidei di restâ in tal jet fintremai che o varès vude voie di stâ intal jet. Ma cuant che il gjat al saltà sul jet, o decidei che no podevi plui restâ in tal jet e mi tirai sù dal jet.
A pene che o lei jù in te strade i disei bundì a un siôr cjossul che al passave, che lui nol mi cognossè e veramentri ancje jo o scuen ameti che no lu cognossevi e, par chest fat, dal moment che lis robis a son cussì metudis, jo o scuen considerâlu un scognussût. Ma chest nol gjave chê.
In tal doman il soreli al spacave lis pieris e o decidei di no intardâmi plui. Aromai la gnove e jere di domini plublic, ducj a savevin che jo o jeri un eterosessuâl di piçul in sù. Ma il mûr di Berlin cumò si lu vendeve a tocs e no si cjatave un idraulic nancje a pajâlu aur. Anzit, veramentri il probleme al jere che Diu nol esisteve, ma, secontri me, chest a lu savevin za di un biel pôc. O dìs secontri me, par vie che lis opinions a son il sâl de tiere e cui che al va planc la gjate al ardiel l’union e fâs di sè al fâs par trê tigris cuintri curint dal golf di Napoli e po mûr di clap e di modon, come che al diseve un filosof no vueit di ingegn, che però al faseve un altri mistîr, par vie che al veve ben di vuadagnâsi il pan e cui proverbis massacrâts e miscliçâts un cu l’altri, no si cjante messe e nancje Ursule parussule.
L’essenziâl in chestis robis al è di no lassâsi cjapâ dal scatûr, ma, stant che jo no vevi nuie in contrari, Paulin nol vegnial a dîmi a mi che nancje lui nol veve nuie in contrari e o constatarin che o jerin d’acuardi. Par festegjâ si rimpinarin ducj i doi sul versant a misdì de mont Rose, o salacor e jere la mont Blancje, o soi un tichinin daltonic, ce batudate seme, ce aio di fâi?
E jere ore di finîle e alore, stant che e jere ore, une dì a buinore, bedalore ch’o jerin in tancj in tal Consei di Aministrazion, mi jevai sù, o batei un puin su la taule e o sberlai: «Se la vacje e fâs un vidiel, al vûl dî che il taur le à montade». Ducj a baterin lis mans, scuasi ducj, ducj. Furche Pieri, che ducj lu clamavin Sanpieri parvie ch’al veve lis clâfs dal Paradîs. E cuant che jo o leri par jentrâ in Paradîs, Lui nol volè lassâmi jentrâ, parvie che jo no i vevi batûdis lis mans in chê volte, ma, Pieri, tu sês tu chel nol à batût lis mans! però al veve batût i pîts, cui savê lis usancis dai sants!
E jere la dì des kalendis, ma no jerin chês greghis e jo no savevi ce fâ, no vevi nuie ce fâ e alore, par no savê ce fâ, o ai copade mê agne intal cimiteri di Buri, mai viodude chê crôs? ancje se il cjastjel al è biel cu la zoventût che e ven jù de Cjargne a bussâ fantatis bielis, che la ago frescjo e je buino e cheste conte no je une conte e je
daûr a strissinâsi a vueit e che no rive a rivâ in somp, par vie che l’autôr, ch’ o sares jo, nol è bon di cjatâ une conclusion cualsisedi, ma sojocolpejosedutcechesipodevescrivialebielzàstatscrit ‘‘’^?
di Laurin Zuan Nardin
#1043


text:
New York
New York City, par curt New York, a je une citât dai Stâts Unîts logade in tal stât di New York. In tal mont a je cognossude come Big Apple (il Grand Miluç). A je stade costruide intune aree di 785 km2 dulà che il flum Hudson al si mole in tal Ocean Atlantic ma la aree metropolitane a cjape dentri ancje une picjule aree logade in tai stâts dal New Jersey e dal Connecticut. A je la citât cun plui abitants in tal paîs (8,6 milions di abitants) e ancje il plui impuartant centri economic dal mont. Il so aglomerât urban al conte 18.223.567 abitants e chel metropolitan 23.019.036 abitants. Le grant part dai abitants di New York (newyorkês) a son di origjine straniere e chest fat a rint New York une citât cosmopolite e multietniche.


text:
La rassegna organizzato in Friuli per le canzoni nelle lingue meno diffuse
SUNS, SPOSTATO AL PALAMOSTRE
Causa maltempo il Festival si svolgera? al Teatro Palamostre
Si comunica che, considerate le previsioni del tempo per la giornata di sabato 28 agosto 2010, SUNS il Festival della canzone in lingua minoritaria si terra? al Teatro Palamostre in p.le P. Diacono a Udine, sempre a partire dalle ore 21.00 e non in p.za S. Giacomo.
A partire dalla recente uscita del bando di concorso, già numerosi artisti hanno inviato la loro richiesta per partecipare a SUNS 2010, la manifestazione promossa dall’ARLeF al fine di valorizzare la produzione musicale delle lingue e delle culture minoritarie d’Europa.
…Antichi idiomi, culle remote di preziose culture, in occasione di questo festival trovano spazi e attenzione per esprimersi raccontando, cantando, suonando; così anche la lingua meno parlata, schiacciata nei secoli dalle spinte accentratrici degli stati nazionali, si vede riconoscere per un poco il ruolo da protagonista.
In quanto veicolo di libertà nell’affermazione della propria unicità culturale, l’espressione culturale delle lingue minoritarie europee è ricca e variegata. La precedente edizione di Suns, tenutasi a settembre 2009, ha ospitato otto gruppi ed artisti di lingua sarda, catalana, rom, retoromanza, ladina, arbereshe e friulana, dopo aver operato una prima selezione su 20 complessi parlanti 7 idiomi minoritari differenti.
La kermesse musicale nostrana è in realtà la “semifinale” per l’accesso al Liet International, la più importante e prestigiosa iniziativa europea sulla musica in lingua minoritaria: l’anno prossimo sarà proprio Udine ad ospitare anche questa finale internazionale, dopo le precedenti tappe in Frisia e in Lapponia.
Ricordiamo che per partecipare gli artisti devono inviare entro e non oltre il 1 Luglio 2010 una canzone di produzione propria in lingua minoritaria, via posta su supporto CD audio o via mail in formato mp3, corredando l’invio con il testo tradotto in lingua inglese e copia del bando debitamente compilato, scaricabile dal sito www.sunscontest.com
Successivamente verrà operata una selezione degli 8 finalisti, che si esibiranno in un concerto live nella cornice di Piazza S. Giacomo a Udine il 28 agosto prossimo. In occasione di questa esibizione, i primi due classificati, selezionati da una giuria internazionale, accederanno alla finale del Liet, che si svolgerà a Lorient in Bretagna il prossimo autunno.
La musica friulana ha già avuto meritato successo nelle edizioni passate: nel 2009 il “menestrello di Sutrio” Lino Straulino, dopo avere sbaragliato la concorrenza nel corso di Suns, si è classificato al terzo posto nella finale del Liet a Leuwardeen in Frisia (Paesi Bassi); stesso risultato anche per i rappers carnici Carnicats, anch’essi terzi nell’edizione 2008; ottime performances anche da parte di Prorastar, Arbe Garbe e Kosovni Odpadki.
Con l’auspicio che gli artisti friulani ottengano ancora migliori posizioni al venturo Liet bretone, l’invito è a partecipare a questa originale competizione europea, cogliendo l’occasione per promuovere la propria immagine musicale e rammentare con orgoglio le proprie radici.
————
SUNS , FESTIVAL DE CJANÇON IN LENGHE MINORITARIE
In Setembar Udin e ospitarà 8 artiscj che a rapresentin ancjetantis minorancis linguistichis
La varietât linguistiche e je di simpri une des ricjecis culturâls plui evidentis de nestre regjon. Cheste risorse e pues lâ straçade cun facilitât se limitade al folklôr e ai localisims o pûr sflorî cuant che e je doprade par creâ leams cun altris realtâts culturâls antant vivarosis.
Daûr di cheste otiche lis lenghis feveladis te nestre regjon a fasaran di sburt par “Suns”, il festival de cjançon in lenghe minoritarie promovût de ARLeF che si davuelzarà al Teatri Palamostre ai 12 di Setembar che al ven e che al viodarà Udin trasformâsi intune colorade babêl des lenghis mancul pandudis.
Il bant di concors di cheste manifestazion, indreçât ai grups musicâi e ai artiscj che a rapresentin lis minorancis linguistichis talianis e des regjons alpinis (Svuizare, Austrie e Slovenie) al è stât dât fûr il mês di Mai passât e in pôc plui di doi mês al à viodût la partecipazion di 23 cjançons cjantadis in 10 lenghis difarentis (ocitan, retoromanç, ladin, arbëreshë, sart, catalan, sloven (de Carinzie e de Bencia), romanì e, naturalmentri, furlan).
Sore ae vivarose varietât di lenghis proponude dai grups e dai artiscj in concors e je significative ancje la cuantitât di gjenars presentâts.
Jenfri chescj 23 che a àn partecipât, une jurie cualificade e à selezionât lis 8 cjançons che a laran in finâl e che a saran valutadis vie pe esibizion dal vîf dai 12 di Setembar che al ven li dal teatri Palamostre aUdine.
I finaliscj selezionâts a son ven a stâi: Dr deer & crc posse (Hip Hop de Sardegne), Encresciadum (Jazz de Val di Fassa), Harri Stojka (Gipsy Swing di Vienna), Chichimeca (catalans), Peppa Marriti Band (Rock cjantât par Arbëreshë), R.Esistence in Dub (Dub furlan/sart adun cun dr Boost di Cagliari), Ursina Giger (cjantautore soul dal cjanton dai grisons), Lino Straulino (il nestri famôs puartebandiere furlan).
Il nivel cualitatîf di chestis ultimis vot cjançons al è pardabon alt e al lasse vualmâ une sfide ferbinte par vinci i prins doi puescj che a daran la pussibilitât di partecipâ ae “finalissime” dal LIET international che si davuelzarà a Ljouwert, capitâl de Frisie (Paîs Bas) il mês di Otubar che al ven.
Suns e je dome la ponte dal iceberg di un lunc lavôr che di pôc al è sbrocât fûr te candidature di Udin par ospitâ lis finâls dal Liet tal 2011.
A tovin i preparatîfs par ospitâ un event che al clame dongje ogni an un numar grandonon di media e di operadôrs culturâi (BBC e CNN a son dome dôs des passe dîs televisions internazionâls che ogni an a son presintis a chest festival).
———-
SUNS, il Festival de cjançon in lenghe minoritarie, pal secont an di file al sarà ospitât a Udin.
SUNS al è promovût de Agjenzie Regjonâl pe Lenghe Furlane (ARLeF) in colaborazion cu la Provincie di Udin, il Comun di Udin, la cooperative Il Campo e Radio Onde Furlane.
I partecipants de edizion 2010 a saran 9 in rapresentance no dome di lenghis, ma ancje di gjenars musicâi diviers, a dimostrazion di trop vivarose che e je la produzion artistiche tes lenghis mancul pandudis.
I grups (che a vegnin di Italie, Austrie, Svuizare e Corsiche) a laran sul palc sabide ai 28 di Avost dal 2010, des 21.00, in Place S. Jacum tal cûr di Udin, ma za de sere prime di vinars ai 27, e je previodude une jam session dal vîf dai grups selezionâts li dal Cine Visionario in vie Asquini a Udin, des 21.00. La sere dai 28 di Avost, cun di plui, e sarà insiorade de ecezionâl presince dal pianist furlan Glauco Venier, che si esibirà intun conciert inedit.
SUNS 2010 al è une “prove gjenerâl” dal Liet Internazional che tes edizions passadis si è davuelt in Frisie (Paîs Bas) e Laponie, che chest Atom si davuelzarà in Bretagne (France) e l’an che al ven si davuelzarà a Udin, e che di simpri al ospite gjornaliscj dai mass media plui impuartants come BBC e CNN.
“La dimension internazionâl di SUNS” al ricuarde il president de ARLeF Lorenzo Zanon “e je cussì grande che l’event al è un impuartant moment di culture, turisim e visibilitât pal nestri Friûl, di simpri atent aes realtâts culturâls locâls. Po daspò il fat che il Liet International te sô edizion 2011 si sierarà a Udin, al testemonie la centralitât de nestre tiere tes politichis internazionâls di tutele e promozion des lenghis cussì clamadis minôrs. Un sburt fuart ven a stâi par fâ de edizion 2010 di SUNS un grant sucès”
Si ricuarde che, tal câs che al plovi, SUNS si davuelzarà al teatri Palamostre a Udin.
La serade si podarà scoltâ ancje su lis frecuencis di Radio Onde Furlane (90 mhz) e in streaming sul sît www.arcoiris.tv. Il public di cjase al podarà votâ il so grup preferît sul sît www.sunscontest.com.


text:
Une volte, cuant che o jeri frute, mi cjatavi te cartolerie de place dal gno paîs, un di chei negoziuts dulà che si vendeve un pôc di dut. Siore Line, la parone, mi stave involuçant un regâl pe fieste di complean de me compagne di banc cuant che al è jentrât Gjildo, un vecjo cence etât, che al à domandât: [...]
Tag: Mariute
Egon Schiele – Studi di une cubie, 1912 – Mi contistu une storie? – Une storie? E ce storie? – La storie di nô doi. – Ma la nestre storie no je ancjemò finide. – E ce vuelial dî? Ce interessie la fin? Tu scomence, tu contis, e po dopo jo mi indurmidìs. – Tu ti indurmidissis a mieç? No [...]